ছত্তিশগড় বিধানসভা নির্বাচন, ২০১৮
ছত্তিশগড় বিধানসভা নির্বাচন, ২০১৮ আয়োজিত হয়েছিল ভারতের ছত্তিশগড় রাজ্যের বিধানসভা সদস্যদের নির্বাচনের জন্য। বিধানসভার ৯০টি আসনের নির্বাচন দু’টি পর্যায়ে আয়োজিত হয়। ১২ নভেম্বর দক্ষিণ ছত্তিশগড়ে ১৮টি আসনে এবং ২০ নভেম্বর অবশিষ্ট ৭২টি আসনে নির্বাচন অনুষ্ঠিত হয়। ভারতীয় জাতীয় কংগ্রেস (কংগ্রেস) এই নির্বাচনে ৬৮টি আসন জয় করে এবং রাজ্যের পূর্বতন শাসকদল ভারতীয় জনতা পার্টি (বিজেপি) জয় করে মাত্র ১৫টি আসন। এর ফলে একটানা ১৫ বছর বিরোধী দলের ভূমিকা পালনের পর কংগ্রেস পুনরায় ছত্তিশগড়ে সরকার গঠন করে। ১১ ডিসেম্বর ভোট গণনা ও ফল ঘোষণার দিনই বিদায়ী মুখ্যমন্ত্রী রমণ সিং "হারের দায়িত্ব [গ্রহণ করে]" পদত্যাগ করেন।